b'\n_START_ARTICLE_\nDvergtrappe\n_START_SECTION_\nBeskrivelse\n_START_PARAGRAPH_\nDvergtrappen blir cirka 43\xc2\xa0cm og veier omkring 680\xe2\x80\x93975 g. Hannen blir s\xc3\xa5vidt tyngre enn hunnen, men kj\xc3\xb8nnene blir like h\xc3\xb8ye. Vingespennet er cirka 90\xe2\x80\x93110 cm og undersiden av vingene hvite. Oversiden av fj\xc3\xa6rdrakten er sandfarget med m\xc3\xb8rke sm\xc3\xa5spragler. Hannen har brun fj\xc3\xa6rkrone, bl\xc3\xa5gr\xc3\xa5tt ansikt og nesten svart hals, med to tydelige hvite klaver (den \xc3\xb8verste V-formet foran). De m\xc3\xb8rke fargene blekner noe utenfor hekketiden. Han er hvit i brystet og buken. Hunnen er spraglete over det hele, med unntak den bakerste delen av undersiden. Den er tiln\xc3\xa6rmet hvit. Ungfuglene ligner hunnene.\n_START_SECTION_\nHabitat\n_START_PARAGRAPH_\nArten trives p\xc3\xa5 steppe og steppelignende gressletter, helst der gresset blir over 20\xc2\xa0cm. Den eter biller, gresshopper og andre terrestriske virvell\xc3\xb8se dyr, men ogs\xc3\xa5 ganske mye plantemateriale, som skudd, knopper, blomster og fr\xc3\xb8.\n_START_SECTION_\nUtbredelse\n_START_PARAGRAPH_\nDvergtrappe er utbredt fra det nordlige Marokko, p\xc3\xa5 Den iberiske halv\xc3\xb8y, Frankrike, Sardinia, det s\xc3\xb8r\xc3\xb8stre Italia, Tyrkia, Kaukasus, Midt\xc3\xb8sten og Egypt, Iran, det s\xc3\xb8rlige Russland og Ukraina, og fra Kasakhstan til Kirgisistan og det nordvestre Kina. Arten hekker i de nordlige omr\xc3\xa5dene av utbredelsen, og overvintrer i de s\xc3\xb8rlige. I sommerhalv\xc3\xa5ret er arten ogs\xc3\xa5 av og til en sjelden gjest i Skandinavia, herunder ogs\xc3\xa5 s\xc3\xa5vidt i Norge._NEWLINE_Dvergtrappe er observert i Norge ved noen f\xc3\xa5 anledninger, blant annet ble en hunnfugl observert i slutten september 2014 n\xc3\xa6r Trones i Verdal i Nord-Tr\xc3\xb8ndelag. Likeledes ble arten observert i Lesja i Gudbrandsdalen den 28. august samme \xc3\xa5r. F\xc3\xb8r det var arten bare registrert i Varanger i 1906 og i Gudbrandsdalen i 1880 og 1900.\n_START_SECTION_\nAtferd\n_START_PARAGRAPH_\nDvergtrapper er ikke egentlige trekkfugler, men deler av populasjonen trekker. Hvor og n\xc3\xa5r varierer med utbredelsen. Mange fugler er imidlertid standfugler, som bare gj\xc3\xb8r korte migrasjoner relatert til mattilgangen._NEWLINE_Arten hekker i perioden februar\xe2\x80\x93juni, avhengig sted. Redet er ei grunn grop p\xc3\xa5 bakken, som regel med tett, kort gressdekke. Hunnen legger 2\xe2\x80\x936 egg, og inkubasjonstiden er typisk 20\xe2\x80\x9322 dager. Kyllingene bytter til voksen fj\xc3\xa6rdrakt etter cirka 25\xe2\x80\x9330 dager (kanskje litt lenger enkelte steder) og blir hos moren til ut p\xc3\xa5 h\xc3\xb8stparten.'